|  |  |
| --- | --- |
| MERK ZSÓFIATérképészMSc, 1. félévEötvös Loránd TudományegyetemInformatikai Kar |  |

Témavezető:

|  |
| --- |
| Dr. Márton Mátyásegyetemi tanár, ELTE IK |

Égitestek megjelenítésének kérdései az Io példáján

Dolgozatom témáját egy lehetőség adta. Másfél évvel ezelőtt módom nyílott részt venni egy planetáris enciklopédia térképeinek elkészítésében. Ennek keretében az volt a feladatom, hogy a különböző égitestek térképeit kellett elkészítenem, a kiadó meghatározott szabványai szerint. Mivel gyerekkorom óta élénken érdeklődöm a vulkánok iránt, így választásom is Naprendszerünk legaktívabb holdjára, az Ióra esett, amelynek példájával próbáltam bevezetést nyújtani a bolygókutatás világába.

Hazánkban még kevésbé ismert tudomány a bolygókutatás, így fontosnak tartom ennek minél szélesebb körben való ismertetését. Miután hazánkban ez még kevés támogatottsággal bír, illetve kevés szakember dolgozik ebben a témában, így a forrásanyagok mennyisége és minősége is nagymértékben nehezíti az olvasók feladatát, akik esetlegesen érdeklődnek a bolygókutatás iránt. Írásos munkám alapját tehát szinte kizárólag angol nyelvű tudományos publikációk, cikkek szolgáltatták.

Dolgozatomat úgy építettem fel, hogy az első részben általános ismereteket gyűjtöttem össze, melyek alapján az olvasó tájékozódhat a bolygótérképek legfontosabb tulajdonságai felől, mint például a tematikákról, vetületekről, névrajzról, illetve a választott égitest, vagyis az Io legfontosabb jellemzőiről. A következő egységben ismertettem azokat a módszereket, programokat, eljárásokat, melyek segítségével elkészítettem az Io kétoldalas, általános térképét, a sarkokat ábrázoló meridiánokban hossztartó térképeit illetve az áttekintő, tematikus térképét. Mivel ezek a térképek nyomtatásba kerülnek, a hagyományos, papír alapú térképek elkészítésénél fontos tényezőket, a nyomdatechnikai eljárásokat is vázolom. Végül, az utolsó szakaszban egy új megjelenítési módszert mutatok be, mellyel még szemléletesebben, térben, egy 3D-s virtuális glóbuszként ábrázoltam az égitestet.

Fontosnak tartottam, hogy a megszokott formában, vagyis papíralapú térképként is és a manapság egyre nagyobb teret nyerő virtuális világban, egy 3D-s forgatható gömb segítségével is bemutathassam Naprendszerünk egyik holdját.

Dolgozatomban megpróbáltam a választott égitest példáján bevezetni az olvasót a bolygókutatás világába, illetve megismertetni, miként lehet a Földön kívüli területek felszínét különböző módon megjeleníteni.